b"\n_START_ARTICLE_\nNHI NH90\n_START_SECTION_\nDesign og udvikling\n_START_PARAGRAPH_\nDen 1. september 1992, underskrev NHIndustries en kontrakt med NAHEMA (NATO Helicopter Management Agency) for udviklingen af NH90-helikopteren. NAHEMA bestod af fire lande: Frankrig, Tyskland, Italien og Holland. Portugal tilgik projektet den 21. juni 2001. Designfasen begyndte i 1993, og den f\xc3\xb8rste prototype, PT1, fl\xc3\xb8j for f\xc3\xb8rste gang den 18. december 1995. Den anden prototype, PT2, fl\xc3\xb8j for f\xc3\xb8rste gang den 19. marts 1997 og den 3. prototype, PT3, den 27. november 1998._NEWLINE_NH90-konceptet er udviklet i to hovedvarianter: Den taktiske troppetransporthelikopter (TTT) og NATO Fregathelikopter (NFH), dog har mange af k\xc3\xb8berlandene bestilt specielle l\xc3\xb8sninger for deres NH90. Programmet havde tekniske og finansielle problemer i starten af 1990'erne, men en stor ordre p\xc3\xa5 298 helikoptere fra NHEMA-landene den 30. juni 2000 sikrede det \xc3\xb8konomiske fundament. Denne store ordre blev sidenhen fulgt op af en r\xc3\xa6kke ordrer fra Europa, Asien og Australien._NEWLINE_NH90-helikopterne skulle oprindeligt kun produceres tre steder: Cascina Costa i Italien for AgustaWestland, Marignane i Frankrig og Donauw\xc3\xb6rth i Tyskland for Eurocopter. Dog har kontrakterne med de nordiske og australske kunder sikret at helikopterproduktionen sker lokalt (Sveriges, Norges og Finlands helikoptere produceres ved Patria i Finland og de australske helikoptere produceres i Brisbane).\n_START_SECTION_\nHistorie\n_START_PARAGRAPH_\nI 2001 underskrev de tre nordiske lande Sverige, Norge og Finland ordrer p\xc3\xa5 henholdsvis 18, 20 og 24 helikoptere. NH-90 er desuden en kandidat til at erstatte den norske helikopterredningseskadrilles S-61 Sea King omkring 2015. De andre kandidater til at afl\xc3\xb8se Sea King som redningshelikopter er: AgustaWestland AW101 Merlin, Bell Boeing V-22 Osprey, Eurocopter EC225 og Sikorsky S-92._NEWLINE_Den 29. august 2003, bestilte Gr\xc3\xa6kenland 34 styk NH90 med en option p\xc3\xa5 yderligere 14. I 2005 bestilte Australien 12 styk til at erstatte de for\xc3\xa6ldede UH-1 Iroquois. Antallet blev revurderet i juni 2006, da det australske forsvar besluttede ogs\xc3\xa5 at erstatte sine Black Hawks og Sea Kings. hvorved man bestilte mindst 34 helikoptere mere, hvor fire vil blive produceret i Europa og 42 produceret lokalt i Australien. I Australien vil helikopterne blive ben\xc3\xa6vnt MRH90, hvor MRH st\xc3\xa5r for Multi Role Helicopter._NEWLINE_I juli 2006, underskrev den saudiarabiske regering en kontrakt p\xc3\xa5 64 NH90. og i juli 2006, underskrev New Zealands regering en bestilling p\xc3\xa5 8 NH90, plus yderligere \xc3\xa9n til reservedele, som skal erstatte det newzealandske luftv\xc3\xa5bens UH-1 Iroquois-fl\xc3\xa5de._NEWLINE_Programmet l\xc3\xb8b ind i en 2 \xc3\xa5rs-forsinkelse i produktionen, og de f\xc3\xb8rste NH90 blev leveret i slutningen af 2006 til den tyske h\xc3\xa6r efterfulgt af de italienske og finske helikoptere i 2007. Senere i 2007 begyndte de franske og italienske fl\xc3\xa5der at modtage deres NFH og de f\xc3\xb8rste svenske NH90 blev ogs\xc3\xa5 leveret. Den 18. december 2007 blev de to f\xc3\xb8rste MRH90 leveret til det australske forsvar. Selvom Norge underskrev deres bestilling i 2001 har man grundet forsinkelser endnu ikke modtaget en dato p\xc3\xa5 hvorn\xc3\xa5r de f\xc3\xb8rste helikoptere vil blive leveret._NEWLINE_Den 20. juni 2007, under Paris Air Show 2007, underskrev Belgien en kontrakt p\xc3\xa5 ti NH90 (fire NFH, fire TTT og en option p\xc3\xa5 yderligere to, og blev samtidig den sjette nation der tilsluttede sig NAHEMA. Den samme dag underskrev den tyske h\xc3\xa6r og Luftwaffe en bestilling p\xc3\xa5 yderligere 42 NH90._NEWLINE_Typecertificeringen for de finske helikoptere blev endeligt godkendt den 19. februar 2008._NEWLINE_I Holland, en af de lande der startede projektet, har man stadig 20 helikoptere der afventer levering. Helikopterens endelige design har resulteret i at de er for tunge til at operere fra de hollandske De Zeven Provinci\xc3\xabn-klasse fregatter, hvortil de var blevet bestilt. Det er endnu uklart hvilke \xc3\xa6ndringer og omkostninger der vil komme for at g\xc3\xb8re dem i stand til at operere som tilt\xc3\xa6nkt.\n_START_SECTION_\nFejl og underpr\xc3\xa6stationer\n_START_PARAGRAPH_\nIf\xc3\xb8lge den tyske avis Bild, blev TTT-helikopteren af den tyske h\xc3\xa6rs eksperter d\xc3\xb8mt ubrugeligt til transport af kamptropper, blandt kritikpunkterne var at s\xc3\xa6derne i helikopteren kun kunne b\xc3\xa6re 110 kg, hvilket ikke er nok for en fuldt udrustet kampsoldat. V\xc3\xa5ben kan ikke fastg\xc3\xb8res under transporten og gulvet er s\xc3\xa5rbart og kan blive \xc3\xb8delagt af beskidte kampst\xc3\xb8vler. Helikopteren kan kun lande p\xc3\xa5 helt fast grund, og der m\xc3\xa5 ikke v\xc3\xa6re objekter der rager h\xc3\xb8jere end 16 centimeter op fra landingspladsen. Fuldt udrustede soldater kan ikke benytte helikopterens agterrampe, da den er for svag til at kunne b\xc3\xa6re. Det er desuden ikke muligt at installere et maskingev\xc3\xa6r i d\xc3\xb8ren p\xc3\xa5 grund af pladsmangel._NEWLINE_Som svar p\xc3\xa5 ovenst\xc3\xa5ende artikel, konstaterede det tyske forsvarsministerium at man i artiklen henviste til en prototype og ikke den endelige model, hvor specifikationerne p\xc3\xa5 tidspunktet ikke engang var fastlagte. Evalueringen af prototypen og resultaterne deraf blev beskrevet som en normal procedure i designprocessen.\n_START_SECTION_\nNFH: NATO Fl\xc3\xa5dehelikopter\n_START_PARAGRAPH_\nNFH's prim\xc3\xa6re rolle er, selvst\xc3\xa6ndigt, at kunne udf\xc3\xb8re antiub\xc3\xa5dskrigsf\xc3\xb8relse og overfladekrigsf\xc3\xb8relse, hvor den prim\xc3\xa6rt benyttes fra skibe med hangar og helikopterd\xc3\xa6k. NFH er udstyret s\xc3\xa5ledes at den kan operere b\xc3\xa5de nat og dag samt under h\xc3\xa5rde vejrforhold._NEWLINE_Helikopternes rolle kan ogs\xc3\xa5 inkludere luftforsvar, troppetransport, SAR, genforsyning af skibe eller landtropper.\n_START_SECTION_\nTTT: Taktisk Troppetransport\n_START_PARAGRAPH_\nTTT-helikopterens prim\xc3\xa6re opgave er at kunne transportere op til 20 soldater (eller mere end 2.500 kg udstyr og forsyninger), overv\xc3\xa5gning eller SAR. Helikopteren kan hurtigt ombygges til at kunne indeholde 12 b\xc3\xa5rer og benyttes til at evakuere s\xc3\xa5rede civile eller soldater fra en krigszone eller et katastrofeomr\xc3\xa5de._NEWLINE_Yderligere opgaver kan inkludere elektronisk krigsf\xc3\xb8relse, specialstyrkeoperationer, luftb\xc3\xa5ren kommandostation, VIP-transporter."